
„Modliť sa znamená hovoriť s Bohom. Ale o čom? “
Napísal si mi: „Modliť sa znamená hovoriť s Bohom. Ale o čom?“ – O čom? O ňom, o sebe: o tvojich radostiach, smútkoch, o úspechoch a zlyhaniach, o vznešených túžbach, o bežných starostiach... o slabostiach! A o tvojej vďake a tvojich prosbách, o Láske a odprosení. Jedným slovom: spoznávať Jeho a spoznávať seba: »zblížiť sa!« (cesta, 91)
4. február
„... a modlím sa k Bohu môjho života.“ Ak je Boh pre nás životom, nech nás neprekvapuje, že celý náš kresťanský život by mal byť pretkaný modlitbou. Nepredstavujme si však modlitbu ako jednorazový akt, ktorý sa vykoná a potom sa naň zabudne. Spravodlivý v zákone Pánovom má záľubu a o jeho zákone rozjíma dňom i nocou. Ráno myslím na teba a večer sa vznáša moja modlitba k tebe ako kadidlo. Celý deň môže byť pre nás časom modlitby: od večera do rána a od rána do večera. Sväté písmo nám dokonca pripomína, že aj spánok má byť modlitbou.
Okrem toho, základom nášho života modlitby by malo byť niekoľko chvíľ, ktoré každodenne venujeme výlučne stretnutiu s Bohom: chvíle rozhovoru bez hluku slov, pred Svätostánkom, vždy keď je to možné, aby sme Pánovi prejavili vďačnosť za to, že nás tam čaká – taký sám! – už dvadsať storočí. Rozjímavá modlitba je rozhovor s Bohom od srdca k srdcu, na ktorom sa zúčastňuje celá duša: rozum i predstavivosť, pamäť i vôľa; je to meditácia, ktorá prispieva k tomu, že sa nášmu úbohému ľudskému a bežnému životu pridáva nadprirodzená hodnota.
Vďaka týmto chvíľam rozjímania, ako aj vďaka ústnym a strelným modlitbám, budeme schopní celkom prirodzene a bez okázalosti premeniť celý náš deň na jedno nepretržité vzdávanie chvály Bohu. Budeme v jeho prítomnosti zotrvávať tak, ako zamilovaní neustále myslia na milovanú osobu; a všetky naše činnosti – aj tie najmenej významné – sa naplnia nadprirodzenou účinnosťou.
A preto keď sa kresťan vydá na túto cestu nepretržitého styku s Pánom – je to cesta je pre všetkých, nielen pre privilegovaných – jeho vnútorný život sa rozvíja, je istejší a pevnejší, a v človeku sa utvrdí odhodlanie neustať v boji – priateľskom ale zároveň náročnom, aby až do konca splnil Božiu vôľu. (Ísť s Kristom, 119)


epub | document generated automatically from https://opusdei.org/sk-sk/dailytext/modlit-sa-znamena-hovorit-s-bohom-ale-o-com/ (26.01.2026)
cover.jpg
g opusdei.org

,Modlit sa
znamena
hovorit s

Bohom. Ale o...






